हाल की बत्तियां गुल कर दी गयीं और अब बड़े से स्क्रीन पर दिखायी दे रही थी सर पर खटा पाखाने का मैला सिर पर रखे मुस्कराती हुई चल रही कुमार लाजवंती। यह बताती लाजवंती कि वह बदबू की परवाह किये बिना आराम से खाना खा सकती है। वह लाजवंती, जिसे हिन्दी भी सही ढंग से बोलनी नहीं आती। वह लाजवंती जिसे चलना और खाना-पीना तक सिखाया जा रहा है। वह रैम्प पर कैटवाक सीख रही है। वह लाजवंती, जो कह रही है कि अब वह अपना नाम बदलना चाहती है और वह अपना नाम रखेगी 'कुला'। लाजवंती जैसे पहाड़ से गिरी। हाल में चल रहे पचासों एसी के बावज़ूद वह एकाएक पसीने से तरबतर हो उठी। फिर एकाएक हाथ पैर ठंडे होने लगे। हाल की बत्तियां फिर जल उठीं, इस घोषणा के साथ कि लाजवंती जैसी दीन हीन और जहालत की जि़न्दगी जी रही औरतों के जीवन के उत्थान के लिए महिला विकास जुड़ी संस्था को संयुक्त राष्ट्र के अंतर्राष्ट्रीय पुरस्कार के लिए नामित किया गया है। कार्यक्रम आयोजित करने वाली संस्था के सदस्य हवा में हाथ लहरा रहे थे, अपने पराक्रम पर। उनमें से एक ने लाजवंती के जीवन में हुए परिवर्तनों पर कहा कि उन्होंने एक औरत की जि़न्दगी बदल दी है। उसे नयी पहचान दी है। 'कुमारी लाजवंती' से 'कुला' बनाकर। कार्यक्रम ख़त्म हुआ तो लोग उसके हाथ मिलते हुए झिझक रहे थे..शायद उसके अतीत को जानकर। इधर लाजवंती को पहली बार एक तेज़ दुर्गन्ध आती महसूस हुई। लगा उसका सिर चकरा रहा है उस दुर्गन्ध से। हर और पाखाने की तीखी दुर्गन्ध। पहली बार उसे दुर्गन्ध से उबकाई जैसी आने लगी। वह तेज़ी से वाशरूम की तरफ़ बढ़ गयी। तबीयत नहीं सम्भली को वह होटल में अपने कमरे में चली गयी। कपड़े बदले और लेट गयी। एकाएक उसने टीवी चालू कर दिया। देखा टीवी पर यह बताया जा रहा था कि कुला के व्यक्तित्व के विकास पर दो करोड़ रुपये ख़र्च हुए हैं। यह आंकड़े भी दिये जा रहे थे कि उसकी हंसी पर कितने रुपये ख़र्च हुए और उसकी चलने के तरीक़े पर कितना ख़र्च हुआ है।